text: Alligevel ikke grænsekontrol fra begyndelsen af juni
  31 maj 2011 kl. 13.52
  Den udvidede toldkontrol ved de danske grænseovergange er udskudt på ubestemt tid.
  Grænsekontrollen begynder ikke som planlagt den 1. juni.
  Projektet med videoovervågning og døgnbemanding med toldere på visse grænseovergange er nemlig løbet ind i administrative problemer og er udskudt på ubestemt tid, skriver Flensborg Avis.
  - Vi mangler at få godkendt et aktstykke, der lige nu ligger i finansudvalget, oplyser skatteministeriets presseafdeling.
  Det er bevillingen til den udvidede toldkontrol, som mangler at blive godkendt, og det er endnu uvist, hvornår det sker.
  - Vi ved på nuværende tidspunkt ikke, hvornår finansudvalget træffer en afgørelse, og derfor er toldkontrollen nu udskudt, indtil finansudvalget kommer med en tilbagemelding, oplyser skatteministeriets presseafdeling til Flensborg Avis.
  Den ny grænsekontrol indebærer blandt andet, at der skal opføres nye toldbygninger ved fire dansk-tyske grænseovergange, nemlig i Sæd, ved motorvejsgrænsen i Frøslev samt grænseovergangene i Padborg og Kruså.
  Sidste:
  Skatteministeriet meddeler nu, at aktstykket ventes vedtaget i begyndelsen af juni.
  